Bainvegni da Maria Cadruvi

Charas dunnas, chars umens

Jau as benevent tuts cordialmain a la festa ‹30 onns rg›. Faschai quint: 30 onns! Quai è bellezza! Quai è passa ina generaziun. Pader Placi a Spescha, Gion Antoni Bühler e Lezza Uffer faschessan sigls dal plaschair. Dal plaschair che l’idea d’ina lingua da scrittira cuminaivla è finalmain vegnida realisada. Realisada cun success. Suenter 30 onns è il rg preschent oz en bleras domenas. Mintga persuna da buna voluntad po percorscher quai.

Nus avain pia buns motivs da far festa oz. Ina festa da famiglia. Nus tuts tutgain tar diversas famiglias. Questa, nossa famiglia linguistica, n’è betg immens gronda. Però ella è fitg multifara e variada ed ella porscha – sco ina dretga famiglia era – blers motivs per far dispita, ma era bleras raschuns per sa tegnair ensemen.

A propos famiglia:

I vegn ditg ch’il rg haja plirs babs.

Ed i vegn taschentà ch’i manchia ad el ina mamma.

Ma ussa suenter 30 onns èsi memia tard dad ir a la tschertga d’ina mamma. Quai nutriss en l’olma dal rg sin il pli in cumplex dad Ödipus. Vus savais, Ödipus ha, senza savair, mazzà ses bab ed Ödipus ha, senza savair, vivì en incest cun sia mamma. Talas situaziuns cumplexas è il davos ch’il rg dovra.

Tge ch’el sa però duvrar fitg bain, il rg, èn ils muments-mamma. Cun muments-mamma manegel jau quests muments emoziunals che vivan d’istorgias e da pleds e tuns che fan bain al cor. Ed exact quests muments lain nus festivar e giudair oz da cuminanza.

30 persunas raquintan oz suentermezdi durant duas minutas insatge spiertus e forsa era divertaivel en connex cun il rg. Tut questas persunas han propi expressivamain survegnì l’incumbensa da far in pled da maximum 120 secundas – suenter resuna in scalin ed il pled sto ir a fin...

Art è l’art da laschar davent. E laschar davent pleds dat spazi per auter. Per exempel per chant e musica. Jau hai grond plaschair che Sara Hermann e Benedetto Vigne èn qua oz, in duo ad hoc cun in program ad hoc, extra per la festa dad oz. Ed jau ma legrel che Josias Just è qua cun nus oz. El vegn a delectar nus adina puspè cun la pli bella da tut las linguas, la lingua da la musica.

Musica: Josias Just

MC: A l’entschatta era il verv, il logos, il pled. Uschia almain hai num en l’evangeli tenor Gion. Per il rg na vala quai betg. Là san ins dir: A l’entschatta era Bernard Cathomas. L’onn 1982 aveva el 36 onns ed era secretari da la Lia Rumantscha. Tut ils detagls co ch’igl è stà a l’entschatta – ed era suenter – savais Vus leger da Bernard Cathomas en il Bündner Monatsblatt nr. 1 da quest onn e quai sin 35 paginas. Oz ha el per si’istorgia sco tut ils auters era – duas minutas.

1. Bernard Cathomas: Gratulaziuns. Quasi ina poesia

ins ha numnà tai

bastard

uffant illegitim

retortenbaby

creà en il zuppà ed obscur

ma ti es creschì da bel cler di

es plain substanza rumantscha

plain tuns da noss vitgs ed aclauns

bagnà en il spiert indigen

da concordanza

e respect per la verva ertada

has il chau sisum

ed il cor en il dretg lieu

jau giavisch a tai

mammas segiras

che lur uffants vegnan ferms

surmuntond novas sfidas

giuvnas e giuvens cun fieu

magistras e magisters empatics

professers giagliards

ina lia cun ferms arguments

che stat si e defenda e persvada

politichers cun princips e curaschi

filologs perderts

translaturas creativas

schurnalists nunpartischants

insumma scorts defensurs

e buns adversaris

e forsa ina giada ina gronda scriptura

ubain in poet

che entra en ils cors

e dat alas

da quels sco ti

han adina da batter

tia via resta

sulada cun emoziuns

perquai – anc ina giada –

giavisch jau a tai

perseveranza

fermezza da surmuntar aversiuns

la grazia da restar calm

cretta en l’avegnir

ed il bun sentiment

dad esser nizzaivel

e che ti vivias

flureschias

creschias

restias ambizius

avrias il mund

mettias sper fautschs e farclas

noziuns dal temp nov

en pleds marcants

e che sper tai restia la diversitad

da las tschantschas discurridas oz

en ed ordaifer las saivs regiunalas

ti has mussà che ti has potenzial

e das sustegn a mintgin

ed a tut ensemen

viva

MC: La Lia Rumantscha n’aveva avant 30 onns betg mo in secretari, mabain era secretarias. Ina da quellas era Rita Uffer ch’è era stada ina da las emprimas translaturas dal rg. Ella aveva exact quai ch’ins dovra sch’ins vul esser avert per insatge nov: Ella aveva en il meglier senn dal pled mirveglias per questa lingua da scrittira unifitgada, ella aveva anim ed ella aveva entusiassem. E Rita Uffer aveva era curaschi, perseveranza ed ideas co persvader la glieud ch’ella dovria era quest rg.

2. Rita Uffer: Regurdientschas dal post da translaziuns

L’onn 1984. Dumondas per translaziuns en rumantsch grischun da tuttas varts. Euforia en Chasa rumantscha, ed il Vatican annunzia la visita da papa Giovanni Paolo II en Svizra.

Hai ditg cun Bernard: «Il papa ha dun per las linguas, sch’el vegn gia en Svizra, sche duess el s’adressar als Svizzers er en rumantsch, rumantsch grischun.»

Hai lura scrit al Secretariat dals uvestgs svizzers e purschì l’agid per la translaziun dal pled dal papa. In tempet suenter sun jau vegnida envidada a la curt episcopala a Cuira, nua ch’in canoni m’ha retschavì curtaschaivlamain, però fatg cler ch’ins na possia betg surduvrar il papa per il rumantsch grischun; il papa vegnia a discurrer sursilvan, damai che la gronda part dals catolics rumantschs sajan da la Surselva.

Era l’onn 1984. Leon Schlumpf, president da la Confederaziun, dumonda la Lia da translatar resumaziuns da ses pleds uffizials en rumantsch grischun. Schlumpf aveva però in pauin pli pauc dun per linguas che papa Giovanni Paolo e perquai – mintga giada ch’el legeva a la televisiun ils texts che jau aveva translatà – stev’ jau avant la televisiun cun il manuscrit e nudava ils pleds che faschevan difficultads ad el ed empruvava d’evitar quels la proxima giada.

Ina saira ma telefonescha Leon Schlumpf persunalmain. «Frau Uffer, danka für Ihre Übersetziga, si mached das sehr guat, i mim Substantivstil. Aber i dr letschta Übersetzig händ si sich worschinli vertippt. I glauba, si händ as ‹dada› zviel.» Igl era la translaziun dal pled ‹Verbundenheit›. «Nei, Herr Bundespräsident, das isch eba ihra Substantivstil. Verbundenheit heisst uf Romanisch würkli attaschadadad.»

MC: Creà il rg ha il professer Heinrich Schmid, in Turitgais. Creà en il senn ch’el ha sviluppà e formulà las reglas per la furma scritta da quest rumantsch unifitgà. Ins savess dir: el ha dà per il rg las tavlas da Moses, las tavlas cun ils tschentaments. Heinrich Schmid è mort l’onn 1999, en la vegliadetgna da strusch 78 onns. Ma igl è in grond plaschair per nus che sia cumpogna e consorta è qua oz tranter nus: dr. phil. Vroni Schmid-Bruppacher.

La proxima che survegn il pled è Anna-Alice Dazzi Gross. Ella è stada ina studenta da Heinrich Schmid. E tras quai è ella stada da la partida cun il rg davent da l’entschatta. Avant dus onns ha ella survegnì dal chantun Grischun in premi da renconuschientscha «per sia lavur persvadenta en connex cun il svilup dal rumantsch grischun». Ina da las grondas lavurs ch’è colliada era cun il num dad Anna-Alice Dazzi è il Pledari grond. Quel ch’ins chatta sin internet sut www.pledarigrond.ch. Quel vegn dal rest consultà fitg savens era da persunas ch’èn tut auter che turbos dal rg.

3. Anna-Alice Dazzi: aber u però – quel rg dal trenta! u: A l’entschatta era il pled

Era tranter ils rgists e las rgistas da l’emprima ura hai dà avant 30 onns grondas discussiuns engaschadas, animadas e furiusas davart il dretg pled, la dretga via, gea la vardad!

‹Aber› u ‹però› quai era la dumonda spinusa e brisanta!

Tgenin dals pleds era pli stget, dretg e gist per noss rg? L’emprest tudestg duvrà da noss pievel u l’import talian elegant e sec defendì cun fervenza dals romanists?

Suenter diras debattas e lungas sedutas, cun chaus cotschens e renfatschas vicendaivlas han ils represchentants e las represchentantas da las duas ‹ideologias› chattà finalmain la soluziun, l’ov da Columbus: il ‹princip da la coexistenza lexicala›!

Betg in u l’auter, betg ‹aber› u ‹però›, mabain la coexistenza paschaivla da ‹ma› e ‹dentant› e ‹però›! Tut quellas variantas èn vegnidas discussiunadas, approvadas e sancziunadas, e lura endatadas e fixadas en la ‹bibla› dal rumantsch grischun.

E sch’in scrivant u ina scriptura avess d’avair la garmaschia da duvrar tuttina ina giada in ‹aber› – u forsa perfin in ‹but› –, survegnan era quels pleds tenor la cunvegna il placet uffizial sut ils titels ‹med stilistic› e ‹libertad da l’autur u da l’autura›!

Ed uschia vegn quel vegl princip da coexistenza tgirà e sviluppà dapi ditg. Il PG online ha bler spazi, è avert a mintgin, di e notg, è generus e pazient ed adina mirveglius e quaidus da novs pleds. Entant vegn el pavlà, crititgà, tgirà, optimà, modifitgà, cumplettà e sviluppà betg mo da linguists, ma era da tuttas spezias da professiunists, activistas, antagonists, d’idealistas, exploristas, feministas, da policists, sms’ists ed impulsists ed auters -ists ed -istas...

PS: …entant cuntegna il PG passa 1000 -ists ed -istas!

MC: Nus tuts enconuschain il clisché ‹davos in ferm um è ina ferma dunna›. Jau patratg qua a Rita Cathomas-Bearth. Gea, ella è la dunna davos Bernard Cathomas. Ma tgi ch’enconuscha ella sa ch’ella ha inizià e realisà era senza ses um, sur sasezza, blers projects da cultura en il Grischun. Dal rg è Rita Cathomas-Bearth stada intgantada da la bell’entschatta. Ed ella, sco translatura da professiun, è stada ina da las emprimas ch’ha fatg gia fitg baud – avant 30 onns – translaziuns en rg. Quai eran da lez temp las duas Ritas da Bernard: Rita Uffer che vus avais gia udì e Rita Cathomas-Bearth.

4. Rita Cathomas-Bearth: Strusch qua e gia duvrà

Jau ma regord sco sch’i fiss oz, il di che Bernard è returnà si da Turitg tut a traglischond cun la nova: «El fa ei, professer Schmid, el fa las reglas pil lungatg da standard per nus.» Quai era enturn Nadal 1981. E gia avant Pasca 1982, ina dumengia, stat Heinrich Schmid avant porta tar nus a chasa cun las directivas terminadas durant sias vacanzas en il Tessin. Sper el sia Vroni cun ina camelia cotschna en maun.

Anc quella primavaira poss jau frequentar in curs da rumantsch grischun d’in di e mez tar Felix Giger e George Darms.

Strusch che las reglas èn qua s’emplunan ils texts da translatar. Bernard supplitgescha mai da gidar, els hajan memia paucas forzas en la Lia. Pia ras jau or ils vocabularis da tut ils idioms sin maisa e cumenz a midar las directivas en construcziuns. Tge schanza da pudair furmar e far viver ina lingua! Quel era anc giuven e flexibel e sa sviluppava mintga di. Ch’i deva sbagls era cler. Per part n’eran ils linguists anc sezs gnanc segirs davart tschertas furmas. Ma i regiva in spiert da pionier che deva anim e forza.

Per mai bellezza da pudair translatar in tom da l’‹Ars Helvetica› davart l’iconografia naziunala, in gener da text ch’i n’aveva anc mai dà en tals detagls en rumantsch. U er las descripziuns davart l’architectura, ils prads sitgs, ils guauds u las palids autas.

L’entusiassem era grond. Ma mai n’avess jau siemià che mias biadias e mes biadis frequentian in di ina scola bilingua a Cuira e ch’els discurrian rumantsch grischun cun mai.

Chant e cabaret: Sara Francesca Hermann e Benedetto Vigne

Sara Francesca:

30 onns! Tge dir?

Jau pudess finalmain raquintar

che mes emprim e pli bel inscunter en quest reguard era il 2007 cun la magistraglia da las vischnancas da pionier ch’è ida, tuts ensemen, ad emprender da nov a scriver lur lingua,

jau pudess era quintar

che jau hai pudì guardar il Minisguard cun mes scolarins a Stierva, 1./2. classa, e che nagin dad els ha clamà: «Scolasta, i tgapesch navot!»,

jau pudess dir

che jau scriv e-mails per rumantsch grischun e che tras quai na ma piztgi gnanca zic, anzi jau m’impip da tge vallada ch’el vegn, quel che sesa da l’autra vart da la rait,

che mias pli stretgas amicizias van suror ils cunfins idiomatics,

jau pudess admetter

che mintgatant cun scriver diari ma scappa in ‹tg› empè d’in ‹ch›, ok,

che jau na vuless betg blagar, ma che jau savess era discurrer rumantsch grischun, e cun quai ina lingua dapli,

u che tut quai n’èn naginas flosclas, che quai è realitad.

Ma en sasez, quai che jau vuless dir è:

che tut quai che jau di n’è betg mo per dir, mabain per dir:

Benedetto chanta:

Igl è stà in di da nar...

e lura scriv jau rumantsch

cun eleganza e schlantsch

ed a la fin vai bain.

MC: Benedetto Vigne e Sara Hermann. Jau sun leda che nus n’avain betg fixà la limita da duas minutas per els dus. Els turnan qua sin tribuna oz suentermezdi.

‹Rumantsch Grischun dat forza ed uniun!› Quai è dal rest stà avant passa 20 onns in slogan da la Lia Rumantscha, creà da Jon Pult en in pled a l’emprim curs da rg a Savognin il 1983. Ed a propos uniun: Igl ha propi dà gia baud in’uniun rg, la URG, in’uniun per promover il rg. Rina Steier è stada l’emprima presidenta da quest’uniun, in’uniun ch’ha cunzunt edì ina retscha bels cudeschs, p.ex. en la seria Egls averts. Rina Steier ha gì era ureglias avertas ed in spiert avert en connex cun il rg.

5. Rina Steier: Uffants san dapli

«Chara tatta» (ed en parantesa: «Te deist ‹tgera›») ha mes pitschen biadi da la segunda classa scrit per mes anniversari. Quest atun, el è en la terza, m’ha el telefonà ch’el stuessi far in’intervista cun mai sur da la famiglia. Jau hai ditg da passar – el stat a Cunter – ed el m’ha ditg che quai giaja er per telefon. Bun, jau hai tadlà ed el ha prelegì las dumondas en stget rg. E gist sisur ma dumond el en surmiran, cartend che la tatta na sappia betg rg.

Quest’episoda m’ha dà raschun. Uffants che discurran a chasa in idiom dovran er quel ed emprendan a medem temp er la lingua da standard rg. Quai è stà per mai a ses temp il 1989 ina da las motivaziuns da m’engaschar per l’URG, l’Uniun Rumantsch Grischun. L’URG n’ha mai vulì periclitar ils idioms e ses dialects, ma plitost rinforzar cun novs neologissems ed a medem temp promover il rg sco lingua scritta per tuts idioms. Cun las ediziuns da bellezzas cudeschs sco ‹Egls averts› e cudeschs da lectura per uffants sco ‹Mia sora Clara› e litteratura divertenta sco ‹Las giaglinas pensadras › ans èsi reussi d’applitgar las contribuziuns da noss bun 400 commembers optimal per in scopo che la Lia Rumantscha n’aveva nagin consentiment da la radunanza da delegads.

Il rg è sin buna via. Sco lingua scritta ha el cuntanschi las finamiras dadas ed i dat nagin return enfin ch’i vegn anc scrit rumantsch. Jau giavisch er vinavant bun success e glieud giuvna, curaschusa ch’al sustegnan.

MC: La URG, l’uniun rg, quella ha alura gì insacura en sia vita ina fasa da ruaus, sco la natira l’enviern. Ma ella è sa dasdada avant insaquants onns, la URG, ed il prinzi ch’ha dà il bitsch svegliant ad ella è in ‹secondo› savess ins dir, in figl da geniturs ch’èn era gia s’engaschads per il rg. Jau discur da Rino Darms! El è ussa president da la URG. E Rino Darms è era in dals iniziants ed organisaturs da la festa dad oz.

6. Rino Darms: Cuntent, ch’il rg n’ha nagina mamma

Maria ha menziunà avant ch’il rg n’haja nagina mamma. Jau sun forsa in dals paucs en qua ch’è led ch’il rg n’ha nagina mamma. Babs ha il rg numnadamain gì plirs, tranter auters vegn era Georges Darms, mes bab, savens titulà sco in da quels ed jau na sai betg, co quai fiss stà per mai da crescher si cun l’idea ch’i dettia qua anc in’autra dunna cun in pop da mes bab.

Era sche mes bab è pia stà ins dals babs dal rg, sche hai jau emprendì rumantsch grischun pir a l’universitad. Cura ch’igl è stà da leger ina giada in curt text en rumantsch grischun ha mes bab lura era stuì sincerar a tschels students che nus na discurrian betg rumantsch grischun a chasa. Para che la pronunzia n’era betg stada uschè miserabla.

In’autra experientscha che jau n’avess betg fatg senza rg, en scadin cas betg uschè baud, è stà l’emprim contact cun la televisiun. Cura che jau hai gì finì il studi, hai jau dà in pèr onns rumantsch grischun a la scola secundara a Ziraun/Zillis. Quai era lura sa chapescha lavur da piunier e la televisiun ha vulì vegnir a guardar. Ed jau, in giuven da bun 25 onns, era sa chapescha in zic gnervus e na saveva betg propi nua guardar. Guardar en la camera na fetschian ins betg, aveva Eligi Derungs ditg, e guardar ad el en ils egls fascheva vegnir mai anc bler pli gnervus. Eligi ha lura remartgà quai e ditg che jau duaja guardar ad el sin il frunt e lura hai funcziunà.

In’autra experientscha che jau n’avess segiramain era betg fatg senza rg è dar scola en in’ustaria. Da l’emprim curs per ils scolasts da las scolas da piunier a Casti n’avevi crai jau betg propi funcziunà cun las localitads, cun il resultat che l’ustaria da l’Hotel Julier era daventada mia stanza da scola. E damai che las maisas eran pli u main fixas aveva quai dà in pau in curius urden da seser. Basta, il spiert da piunier e l’engaschi dals scolasts e forsa era l’ustaria sco stanza da scola han dà a quest emprim curs ina tempra tut speziala.

En quest senn giavisch jau tut il bun al rumantsch grischun era per ils proxims trenta onns e ch’ins dastgia viver anc bain inqual experientscha nunemblidaivla cun el.

MC: Annalisa Schaniel-Girschweiler che Vus udis ussa è medemamain ina da las iniziantas ed organisaturas da la festa dad oz. Ella è per il mument era anc en la suprastanza da la URG, l’uniun rg. Cun pitschnas interrupziuns ha ella accumpagnà il rg – ed il rg ha accumpagnà ella – durant ils davos 30 onns. Ella m’ha scrit: «Il rg è uschè vegl sco mia figlia ed ussa sun jau tatta, sche quai n’è betg in bun omen per il rg e per quai ch’al suonda...». Quai è in bun omen, Annalisa Schaniel.

7. Annalisa Schaniel-Girschweiler: Siador cun egliada averta

Cun passins e passuns

sur puntinas e munts

alerts per la nova scuverta

sco splerins

plain sgurdins

vi e nà

qua e là

siador cun egliada averta.

Rumantsch Grischun e mias associaziuns:

A – sco animaziun

B – sco ballet da pleds

C – sco communicaziun

D – sco nova dimensiun

E – sco energia

F – sco fieu e flomma

G – sco project da generaziuns

H – sco [h]isteria

I – sco inspiraziun

L – sco fa buna luna

M – sco motivaziun

N – sco normalitad (insacura speranza)

O – sco organisaziun

P – sco pluralitad

Q – sco quotidianitad

R – sco realitad

S – sco speranza

T – sco tensiun

U – sco unificaziun

V – sco verificaziun

Z – sco zenit

E per finir...

Il slogan: Mes cor batta per salata, inventà da sias uras da Rita Uffer per far reclama en favur da legums svizzers, hai jau midà en: Mes cor batta per rg ed jau sun persvasa che rg na saja betg salata, mabain tschigulatta e fa dependent, almain quels e quellas che prefereschan ina vita dultscha.

Musica: Josias Just

MC: Ed ussa il microfon a Jacques Guidon. Cura ch’il rg è vegnì era el sceptic. Na, betg envers il rg. El era sceptic envers las testas diras dals Rumantschs. Jacques Guidon è in um sabi. El sa bler. Ed el sa era che pleds na fan betg adina effect. Mintgatant dovri caricaturas. Ina da sias caricaturas mussa la tur da Babel rumantscha ch’ha ina detga sfessa en ses fundament. Il sulegl dat pervi da quai exact tuttina – ma el bragia. Las proximas duas minutas na bragia el franc betg.

8. Jacques Guidon: Jou? – Jau!

JAU, in cosmopolit rumantsch – u meglier ditg in cosmopolit da l’archipel rumantsch – port ils megliers salids al giubilar e cordialas gratulaziuns cun ils sincers giavischs per buna e stabila sanadad.

Jau sun vegnì gugent a questa festa, er perquai che ‹jou› sun acusticamain u foneticamain davaira in stretg parent dal giubilar. ‹Jou› – il pled da Zernez – tuna imperativ, ‹jau› – sco en rg – è pli tener. Pia: Jau! Avais er vus remartgà che la pli part da las columnas en La Quotidiana cumenzan cun ‹jau›? Singular? Na, in cler segn d’identificaziun cun il rg! Insumma betg casual!

Quai che jau giavisch anc a quest UNICUM è:

ina pel dira sco il cuirass da Benedetg Fontana,

ina vista averta sco la primavaira da Botticelli,

in surrir da toleranza senza condescendenza,

umor fin sco quel da Karl Valentin,

vivacitad e creativitad e –

nonconformissem, optimissem, ma mai opportunissem.

MC: Qua davant è ina stgatla melna, ina cun ina bucca, in schlitz. E qua davant èn era cartas melnas, vidas. L’idea è che Vus prendias da pausa, ubain durant l’aperitiv ina carta vida, scrivias sin quella ina resposta e bittias alura la carta en la stgatla. Vossa resposta po esser fitg curta – in dus trais pleds bastan. I duai esser Vossa resposta sin la dumonda: Tge è il rg tenor Vus – ubain tge è il rg per Vus? Vus savais gea, per ils ins è el «ina benedicziun» e per ils auters «in monster». Per ils ins è el «in multipac da vitamins per il rumantsch», per ils auters è el «il tissi mortal». L’artg da pussaivladads è vast. Vus pudais era scriver tge ch’il rg n’è betg tenor Vus, p.ex. il rg n’è «betg la sontga scrittira». Laschai reger Vossa fantasia. E nudai sin Vossa carta melna era Voss num, Voss onn da naschientscha e Voss lieu da domicil.

I na dat betg da gudagnar premis sche Vus as participais e n’er betg lottarias. Questa stgatla cun Vossas cartas melnas vegn surdada suenter la festa dad oz a la Lia Rumantscha. Sche la Lia Rumantscha vul organisar – forsa en 10 ubain en 20 onns – la festa per il proxim anniversari radund dal rg – sche lura po ella avrir questa stgatla e forsa far cun Vossas respostas insatge divertaivel e spiertus.

Ed ussa vinavant tar la 9avla persuna che survegn il pled. Vus enconuschais l’istorgia dal Saulus ch’è daventà Paulus. Quai è l’istorgia d’ina ferma persunalitad ch’ha ditg en in tschert mument da sia vita: «Stop – forsa èsi tut auter che quai che jau era persvadì ch’i saja!» Ina tala conversiun puncto rg ha Giusep Capaul fatg, el ch’è stà blers onns chauredactur da la Gasetta Romontscha. Forsa ch’i dat anc blers sco el ch’han fatg il pass dal Saulus al Paulus – sulettamain che lezs spetgan anc in pau cun lur coming-out. Giusep Capaul è quai ch’ins numna per tudestg ina persuna cun ‹Rückgrat›.

9. Giusep Capaul: La conversiun dubla

I dat en terra rumantscha be paucs ch’èn daventads en lur vita pliras giadas in Paul or d’in Saul. Tranter quels tutg jau che port er en il num da famiglia quel dal grond apostel. Bain insatge curius e strusch da crair en vista a mia ferma tenuta conservativa cun ragischs en Lumnezia e sin la Cadi, la basa da la lavina naira, che jau hai tgirà ditg e muventà cun success.

L’emprima conversiun – ins discurra era tar son Paul d’ina tala e che la Baselgia festivescha schizunt – pertutga mes engaschi, ch’ha prest gì custà la vita, per realisar ina gasetta rumantscha dal di – suenter che jau aveva ditg sbittà era be il patratg da forsa esser in di senza nossa chara Gasetta Romontscha. Las perspectivas pauc bunas da las capo chasas-edituras dal Fögl Ladin e da la Gasetta Romontscha m’han sfurzà da tschertgar autras vias per garantir ina pressa rumantscha. L’editur tudestg a Cuira ha alura realisà La Quotidiana. Sch’igl avess dependì sulettamain da nus Rumantschs, na dessi nagina Quotidiana.

Mes gea al rumantsch grischun – suenter lunga opposiziun, pia mia segunda conversiun – ha era da far cun La Quotidiana. La redacziun da quella ha decretà che tut quai che vegnia da l’ANR per l’entira Rumantschia, haja da cumparair en rumantsch grischun. Cun passa 60 onns hai jau emprendì rumantsch grischun e dapi 15 onns al dovr jau, betg perfetg, ma adina pli segir.

Facit legraivel: Il rumantsch grischun è tant indispensabel sco irreversibel.

Chant e cabaret: Sara Francesca Hermann e Benedetto Vigne

In di da nar

gl’è stà in temp da nar

cun massa hurschas senza fin

gl’è stà in temp da nar

less ’na durmida en in cuntin

ma lura tschantsch jau rumantsch

cun eleganza e schlantsch

ma lura chant jau rumantsch

cun eleganza e schlantsch

ma lura scriv jau rumantsch

cun eleganza e schlantsch

ed a la fin vai bain

ed a la fin vai bain

ed a la fin vai bain

(tenor Lennon/McCartney)

MC: Uschia! Uss èsi nairas uras ch’era presidents e politichers survegnian il pled. Però per evitar malchapientschas vuless jau precisar: Mintgina da las 30 persunas che nus avain envidà per laschar raquintar durant maximum duas minutas insatge en connex cun il rg, mintgina da quellas 30 persunas represchenta qua sulettamain sasezza. Nus n’avain betg envidà delegaziuns uffizialas, betg da parlaments, betg da regenzas, betg d’instituts ed era betg da lias. E tuttina, la persuna che vus udis ussa è stada ina giada president da la Lia Rumantscha. Dal 1997 fin il 2003. Jost Falett. El na s’engascha en sia vita betg mo per il rumantsch, mabain era per la cuntrada e per l’ambient. Jost Falett è biolog ed el enconuscha ils ciclus da viver e murir ed ils cumbats ch’i dat en quest connex. Ed anc insatge: El viva en l’Engiadin’Ota e perfin là, en quest’aria fina, datti glieud che sa legra ch’il rg viva.

10. Jost Falett: ...lura rumantsch grischun per franc

30 onns rumantsch grischun

mia sincera gratulaziun !

Sco visiun hai cumenzà

ed in pèr paucs entusiasmà.

Sche quai a Placidus a Spescha

a Bühler, Uffer betg reussescha

co duai avair success il Schmid

er sche ses studi è solid?

Blera lavur e grond engaschi

ed er ina purziun curaschi

da la Lia, dals linguists

dals delegads, da publicists.

Quel fieu intern ans ha manà

in svilup mai stà spetgà

il rg è sa derasà

en blers secturs è’l oz francà

betg mo en l’administraziun

a Berna ed en il Chantun

era en noss mintgadi

ves’ins rumantsch oz pli e pli

quel augment da la preschientscha

promov’er fermamain la schientscha.

Il rg è oz segir

preparà per l’avegnir:

programs per il PC innovativs

cudeschs da scola attractivs –

igl è pront tut l’infrastructura

per nossa lingua e cultura

per dar puspè a noss rumantsch

nova forza e nov schlantsch.

Esi fors’ì memia spert

è noss agir stà pauc perdert?

In cuntravent ha uss franà

quai ch’è uschè bain preparà

perquai vegni ad ir pli plaun

almain per oz e per damaun

dentant, guardond a lunga vista

sun jau persvas ch’i na exista

nagin’autra pussaivladad

per dar a noss rumantsch nov flad.

Sch’en 50 onns scrivain nus anc

lura rumantsch grischun per franc.

MC: Il president actual da la Lia Rumantscha è Vincent Augustin. El è en quest uffizi dapi l’onn 2004. Sonda proxima vegn elegì ses successur. Jau na sai betg schebain Vincent Augustin sa senta suenter pli liber da dir tge ch’el pensa puncto rg. Ma jau sai che Vincent Augustin è era advocat e politicher. Ed el sa ch’ins n’è en la vita betg adina da la vart dals victurs – n’er betg cun il rg. Ma sco advocat e politicher chatta el per mintga situaziun ils pleds adequats. Oz dat el la cumprova da quai en duas minutas.

11. Vincent Augustin: Perplex e senza pleds

I pareva che tut fiss mess sin via a moda optimala. Cun persvasiun e sin basa da decisiuns democraticas han las vischnancas da pionier fullà via. Scolastas e scolasts han entschet l’alfabetisaziun en rumantsch grischun cun schlantsch ed anim e betg senza success. Grazia fitg!

Sco ditg: i pareva!

Dentant: in aspect n’avev’ins betg, u mal ponderà: l’inconstanza dal suveran democratic communal, ma er da la Regenza grischuna, cha san, er senza motivs persvadents, returnar al status quo ante.

Ch’in moviment revisionistic creschiss quasi ad ina lavina ed avriss tuts ventils per guerras quasi apocalipticas, reproschas e nauschadads da tuttas varts, nauschadads pli nauschas che nauschas, am lascha anc oz perplex e senza pleds.

(Il pledader resta senza pleds sin tribuna fin che las 2 minutas a sia disposiziun èn passadas.)

MC: Sajas sincers! Avais Vus percurschì ch’insatgi ha mancà enfin ussa? Quels da Schons han mancà, exact. Damaun ha lieu la Transviamala, in grond eveniment da sport. Qua tut – ubain quasi tut – en Schons che sa gida, era tar las preparaziuns. E tuttina – in deputà dal Cussegl grond ha ditg: «Bain bain, jau guard da pudair vegnir a Cuira.» Jau hai grond plaschair d’astgar dar ussa il pled en connex cun il rg a Gian Michael da Donat en Val Schons. El è pur, president communal e – sco ditg – deputà.

12. Gian Michael: Per betg stuair dir ina giada «Essan nus stads tgutgs!»

Charas Rumantschas

Chars Rumantschs

Tgi che sa rumantsch sa dapli.

Sco vus avais gist udì vegn jau da la Val Schons. Là essan nus propi betg pli blers che san dapli ch’ils auters.

Par mai è il rumantsch insatge che jau dovr mintga di. Pervi da questa lingua chapesch jau blera glieud. Ma pervi da questa lingua na chapesch jau inquala glieud er betg. Ma da quai n’è forsa betg mo la lingua la culpa…

Sche jau sun sincer, sche dastg jau schon dir che jau n’hai 43 onns da mia vita betg gist fatg gronds patratgs sur dal rumantsch. 28 onns da quels n’hai er betg studegià grond vi dal rumantsch grischun.

Ma cun ina giada – il cusseglier guvernativ Jäger aveva gist cumenzà cun sia lavur – hai dà in terratrembel. Stgatlas èn cupitgadas! Caneras giu da la Surselva e teaters en Engiadina! Mo er da quels da Bravuogn han ‹bagliafo› cun vusch auta!

Sin il pli tard alura sun er jau ma dasdà!

E pir en la sessiun dal Cussegl grond dal december 2011!

Là ha in raquintà che amis vegnan inimis.

Ils vischinadis han foss tras quartiers.

In ha manegià che la Rumantschia saja sco in glatscher.

In auter ha perfin ditg ch’i fissi bun dad ir in pau a baselgia e patratgar suenter!

Jau sun led ch’i regia pervi da quest ‹schleat compromis› puspè in pau pasch tranter ils Rumantschs.

Tuttina sun jau segir che quels da l’Engiadina e da la Surselva, cur ch’els èn mo pli uschè paucs Rumantschs sco nus da Schons essan ussa, din alura: «Essan nus stads tgutgs».

Musica: Josias Just

MC: Avant la pausa udis Vus ussa anc trais persunas ch’han fatg differentas experientschas cun il rg. Ina da questas persunas è Ignaz Cathomen. Oz blers ch’enconuschan el sco in dals iniziants dal Parc la Mutta a Falera. El viva sper megalits da 3000 onns e quai gida pli probabel a relativar ils fatgs, era puncto rg. Ignaz Cathomen è stà blers onns translatur tar il chantun Grischun. Rg era per el vita da mintgadi.

13. Ignaz Cathomen: Cumpliments e reprimandas

Durant ferm 18 onns hai jau fatg il translatur per la Chanzlia chantunala ed hai dastgà retschaiver persuenter gronda renconuschientscha. Ina giada dentant hai jau survegnì ina ferma reprimanda da mes schef e quai en connex cun il rg.

Curt suenter che dr. Schmid aveva creà il rg ha dr. Caviezel, il directur da la Chanzlia chantunala, ma dumandà, sche jau fiss pront d’emprender il rg, quai pudess forsa esser d’avantatg, sch’insatgi da la Chanzlia dominass questa lingua. Gugent sun jau stà pront da frequentar in curs per emprender la nova lingua da scrittira.

Circa quatter mais pli tard obtegn jau da la direcziun ina curta communicaziun a tuttas vischnancas grischunas per translatar e surdar en stampa per il Fegl uffizial. «Ah, quai è gist ina buna chaschun da far diever dal rg, hai jau pensà.» La communicaziun vegn pia translatada e purtada en stampa, sco quai ch’ils translaturs avevan la cumpetenza da far. En il proxim Fegl uffizial cumpara il text.

Dr. Toni Berther, chau da l’Uffizi da polizia legia quest text, telefonescha a ses ami Fidel e fa in cumpliment ad el per quest pass progressiv da la Chanzlia chantunala. Lez dentant aveva anc gnanc prendì notizia da mia translaziun.

Ina pitschna urella pli tard vegn jau cità en il biro dal directur e survegn da lez ina detga reprimanda. Tge che jeu pensia da far diever dal rg per texts uffizials, gnanc el haja ina tala cumpetenza. Las linguas uffizialas sajan fixadas tras la lescha.

Paucs mais pli tard ma supplitgescha dr. Caviezel da translatar l’invitaziun a la radunanza generala da la CRR ch’el presidiava da lez temp. Quai saja per ses diever privat, ha el ditg cun bucca rienta, e qua haja el la cumpetenza da far diever dal rg. Dus onns pli tard, dal 1986 davent, hai jau obtegnì l’incumbensa da translatar per la Chanzlia federala, e quai adina en rg.

MC: Jau hai plaschair ch’igl è reussì a nus d’envidar era glieud giuvna da prender il pled a la festa dad oz. La pli giuvna da tuts è Gianna Beeli da Lohn en Val Schons. Ella ha 20 onns, ha tschaffen da la gastronomia, ha fatg ses emprendissadi tar la ‹Gastgewerbliche Fachschule Graubünden› e va l’enviern a lavurar en in hotel en l’Engiadin’Ota. Gianna Beeli m’ha ditg: «Jau n’hai betg fatg bunas experientschas cun il rg.» Jau hai respundì ad ella: «Era experientschas main bunas portan inqual giadas fritgs. Ve e raquinta!» Qua è ella: Gianna Beeli.

14. Gianna Beeli: Text manca

MC: Gea, la vita procura che nus fetschian bunas e main bunas experientschas. Vita capita. Enconuschais Vus la radionovela dal Radio Rumantsch cun il titel ‹Vita capita›. Stuais tadlar. Quai è il mussament ch’il rumantsch è en vita cun tut sias colurs e ses slangs e ses idioms. Fatg fitg fitg bain. E quel che fa il tetg sur tut quai, en la radionovela, sco raquintader, cler en rg, quai è Flurin Caviezel, cabarettist e musicist. Jau ma legrel ussa avant la pausa sin il pled da duas minutas da Flurin Caviezel.

15. Flurin Caviezel: Fascinà dal cumenzament davent

«Ah, Sie sind Rätoromane?» Tgi n’enconuscha betg questa dumonda u constataziun, surtut giu la Bassa. Jau ma vegn alura adina avant in pau sco in exot e lura di jau: «Jo i bin a Rätoroman und für 1 Franka dörfan Sie mi amol alanga!»

E lura vegnan las dumondas: «Wia isch denn das, iahr händ jo varschiedana Sprocha?» e lura avant che cumenzar a declerar, dumond jau adina, tge versiun ch’els avessan gugent: «Wenn Sie d Kurzversion, Taschabuach, oder Lederband mit Goldprägig, dia durat a halb Stund?»

Anc pli interessant èsi cur che la glieud da la Bassa declera a nus Rumantschs nossa situaziun linguistica: «Gellandsie, ohni Rumantsch Grischun würdan iahr öi nid varstoh?» U: «Gellandsie, Rumantsch Grischun das isch a toti Sproch?» – «Gellandsie, dia nöi Einheitssproch, das isch a Computerprogramm?»

Jau sun stà fascinà dal cumenzament davent dal rumantsch grischun ed il temp che jau hai lavurà tar il chantun en l’Uffizi da cultura al hai jau duvrà bler e gugent. Er sche jau sun adina m’agità che las emprimas publicaziuns uffizialas dal Chantun en rumantsch grischun èn stadas il mussavia per emplenir ora las impostas e la lescha da chatscha. Igl avess forsa dà autras vias, auters champs pli adattads per far vegnir attractiv il rumantsch grischun. Ma quai è in autr’istorgia.

Oz dovr jau anc adina gugent il rumantsch grischun. En spezial per ils SMS. Per mai ina revelaziun. Scriva ina giada in SMS en ladin! Impussibel cun tut ils üs ed ös. Per exempel ‹salüds›, s-a-l quai va bain e lura il ü... impussibel. ‹Salids›, quai va bler meglier.

E perquai na giavüscha, na: jau giavisch tut il bun per il rumantsch grischun per oz, per damaun e per adina.

Chant e cabaret: Sara Francesca Hermann e Benedetto Vigne

La mar

la mar

lontan’è la mar

e grev grev da chattar

ma lev da chantar

la mar

per mai fauss mariner d’engiadina

la mar

lontan’è la mar

e grev grev da chattar

ma lev da chantar

la mar

per mai fauss mariner da surselva

(tenor Charles Trenet)

MC: Ussa datti ina pausa da 20 minutas per stender las chommas, per ir sin tualetta, per ir a fimar ina e cunzunt per emplenir ora ina carta melna qua davant. Nus na vulain gea betg surdar ina stgatla vida a la Lia Rumantscha a la fin da la festa.

Suenter la segunda part dal program datti lura in aperitiv e sin il pli tard durant quel – forsa avais Vus gia udì – vegn la presidenta da la Regenza grischuna cun auguris per il rg. L’aperitiv vegn ad esser quasi in ‹apero riche›. I dat tranter auter era per mintgin in tochet da la turta d’anniversari. Quella è qua davant e forsa avais Vus gia vis: La turta d’anniversari n’è betg radunda, mabain quadra. Quadra per ch’ella giaja meglier a prà cun nossas testas quadras – ma era finas. E la turta quadra n’è betg mo or d’ina pasta, mabain or da quatter differentas pastas che furman in entir malgrà che mintga part è per sasezza ed autra.

PAUSA

MC: Preziadas dunnas, preziads umens. Bel che Vus essas vegnids a la festa da 30 onns rg. ‹Blers èn clamads, ma paucs elegids›, hai num en l’evangeli tenor Matteus. Blers e bleras che nus avain contactà e clamà per la festa dad oz eran gia occupads cun autras chaussas. Ina persuna che fiss gugent vegnida è Georges Darms. El ha gì ils 8 d’october sia prelecziun da cumià a l’Universitad da Friburg ed el saveva gia alura ch’el haja paucs dis pli tard in termin en l’ospital. Quai è ussa tut bain passà, ma ussa è el reconvalescent e na po perquai betg esser qua oz. Georges Darms «sehanass in quex» sch’el savess che jau al menziun qua. Forsa ha el ussa era il nas che morda. Ma sche jau hai ditg a l’entschatta ch’i vegnia ditg ch’il rg haja plirs babs, sche in da quels savess era esser stà Georges Darms.

Da 15 persunas avais Vus gia udì lur duas minutas. Ussa vegnan las proximas 15. Ils davos onns han bleras persunas lavurà vi da bellezza meds d’instrucziun en rg. Questas persunas han fatg ‹passins› e ‹puntinas› e giavischà ch’ils uffants possian esser ‹alerts› per novas ‹scuvertas›. Uss hai dà en blers lieus passuns enavos e puntunas ruttas. Ma la valur da quests meds d’instrucziun resta. E quai è in motiv da sa legrar. Ina da las auturas da quests meds è la linguista Irina Lutz. Linguas interesseschan e fascineschan ella. Ella m’ha scrit: «Mes projects han enfin ussa tuts gì da far cun rumantsch. En il futur spetga tut in auter project sin mai – jau sun en speranza da schumellins:-)» Qua poss jau be dir: Il rumantsch viva anc ditg. Era grazia a dunnas sco Irina Lutz.

16. Irina Lutz: Alerts per la nova scuverta

Cun passins e passuns

sur puntinas e munts

alerts

per la nova scuverta

sco splerins

tras sgurdins

vi e nà

qua e là

siador cun egliada averta

Ils titels dals meds da lingua da l’emprima fin a la 9avla classa furman l’artg da questa poesia ch’è stada ed è per nus in accumpagnader e mussavia en la creaziun dals meds. Gugent part jau cun Vus intgins patratgs che stattan en connex cun quests titels.

Cun PASSINS ha tut cumenzà, PASSINS ch’eran per nus gia alura – sche nus essan sincers – passuns.

PUNTINAS tranter bustabs, pleds, frasas e linguas – PUNTINAS tranter istorgias, scolars, scolasts e valladas.

ALERTS essan nus stads per il mund dals scolars ch’è plain da fantasias, curiusitads, bellezzas ed aventuras.

Emprender cun far novas SCUVERTAS va tgunsch e senza squitsch, fa plaschair e dat impuls da s’approfundar en novas tematicas.

Tgi ch’auda ils SPLERINS a rir, sa co ch’ils nivels gustan – s’occupar cun fenomens da noss mintgadi e sa laschar purtar vinavant dad alas impressiunantas.

SGURDINS – in pled che sveglia mirveglias e signifitgescha atgnamain in stadi caotic ch’animescha da far urden – urden en il satgados, en la chombra, en la lingua – per puspè bittar tut in tranter l’auter e far plazza per creativitad e novas ideas.

VI E NÀ, a la tschertga da vias, respostas e direcziuns vegni ad ir vinavant sin il stgalim aut

e QUA E LÀ vegni a dar muments che fan smirvegliar per la fin finala

ir SIADOR cun egliada averta

Cun passins e passuns

sur puntinas e munts

alerts

per la nova scuverta

sco splerins

tras sgurdins

vi e nà

qua e là

siador cun egliada averta.

MC: Nus stain anc in zichel tar persunas engaschadas per la scola. En Val Müstair è Giancarlo Conrad magister. Dapi blers onns. E dapi blers blers onns ha el era adina lavurà per meds d’instrucziun – en vallader ed en rg. Giancarlo Conrad enconuscha la scola, el enconuscha ils geniturs ed el enconuscha ils uffants. Jau sai ch’el avess bler da raquintar en connex cun il rg en Val Müstair. Ed jau hai mirveglias tge ch’el raquinta en sias duas minutas.

17. Giancarlo Conrad: Mai gì in problem, ni cun uffants ni cun geniturs

Jau hai constatà che jau enconusch il rg ussa gia pli ditg che mes figl ch’ha 27 onns. Jau emprov da ma restrenscher sin trais scenas:

1. Mes emprims inscunters cun rg a las ‹Scuntradas Rumantschas›: Savognin l’onn 1985: referat dad Anna-Alice Dazzi e Manfred Gross. Scuol l’onn 1988: Tista Murk. Nus avain chantà ensemen ina da mias chanzuns las pli appreziadas ‹The House Of The Rising Sun› che dechanta la praschun da New Orleans. Però betg en englais, ma en sia versiun:

A Cuira stat in clap baitun

il Sennhof ha el num.

Quel è per blers la perdiziun

sco er per mai paupr’um.

Quai ha sveglià en mai la fascinaziun per la nova lingua da scrittira.

2. La schanza da pudair instruir en scola durant tschintg onns rg cun meds d’instrucziun bellezzas che pussibiliteschan da duvrar las novas metodas d’instrucziun m’ha mussà quant luc che noss uffants van enturn cun rg e jauer en scola. Tar il di da guaud a Sur En en Engiadina Bassa era il guardia-selvaschina tut stut, che noss uffants san tants nums d’animals ed el ha ditg:

«Jou creva cha vus imprendais be rg!» Ils uffants al han respundì tut normal:

«jau disch levra i scriv lieur

jau disch tschierv i scriv tschierv

i jau disch a la mür: schuorsch, ma scriv mieur!»

Jau n’hai mai gì in problem u badà insatge problematic tar uffants u geniturs ni tar las trais giadas cun l’emprima, ni tar las duas giadas cun la segunda ed er en la terza classa betg!

3. Ils 26 d’avust hai jau tadlà al Radio Rumantsch ‹La marella› sur dal champiun da wrestling John Lemm da mes figl Gianfadri. El discurriva jauer e las parts dal champiun John Lemm n’eran betg en tudestg ma en rg. E quai tunava tut natiral per mai!

Er las novitads en rg dal radio aud jau e quellas en La Quotidiana legel jau fitg gugent.

Quai è per mai simplamain RUMANTSCH!!!

MC: Las 30 persunas ch’han oz il pled en connex cun il rg han survegnì ‹carte blanche›. La suletta directiva è stà: betg pli lung che duas minutas. Insaquantas persunas m’han tradì tge ch’ellas vegnan a dir. Tge che la proxima persuna di oz qua n’hai jau betg idea. Igl è Vreni Caprez, scolasta a Trin. Inqual giada din ins en passant chaussas che restan als auters. E Vreni Caprez m’ha ditg ina giada, forsa avant in onn, forsa avant dus: «Jau n’hai anc mai gì uschè bels e buns meds d’instrucziun rumantschs en scola sco ussa che nus avain il rg.»

18. Vreni Caprez: Tut che chapescha tut

Igl è ina mesemna avant mezdi insacura il settember. En mia stanza da scola da l’emprima classa sesan – davos ils diesch scolars – quatter studentas e students, giuvens e frestgs da la Scola auta pedagogica dal Grischun. Els derivan da tut las regiuns dal Grischun rumantsch: da la Surselva, da l’Engiadin’Ota e Bassa e dal Grischun Central.

Nus avain rumantsch ed jau legel avant ina paraula a mes scolars. Plain tensiun taidlan tant scolarets sco studentas e students. Per ils scolars explitgesch jau inqual pled pli grev, ma il cuntegn è bain chapaivel.

En il discurs da reflexiun dumonda in dals students: En tge idiom avais vus prelegì la paraula?

Mia resposta: En rumantsch grischun, sa chapescha!

Oh, e quai avain nus tuts chapì!

Musica: Josias Just

MC: Jau na sai betg cun tge ch’igl ha da far – èsi ils gens, èsi la mentalitad, èsi in stgalim pli aut da madirezza ubain tge èsi? Forsa vegnin nus a savair quai suenter che nus avain udì Zegna Pittet-Dosch da Cunter, mamma e scolasta. Tge èsi ch’ils Surmirans e las Surmiranas n’han gnanca tratg flad betg da vulair turnar en scola tar l’alfabetisaziun en surmiran. Els van vinavant la via ch’els han decidì dad ir. Forsa ans raquinta Zegna Pittet-Dosch co ch’igl è dad ir questa via. E forsa ans raquinta ella era insatge tut auter.

19. Zegna Pittet-Dosch: Rosa graziusa

Char rumantsch grischun,

tut il bun per il 30avel,

resta sco ti es,

jau ta chat bumbastic.

(Lascha explodir ina bumbina da maisa che cuntegna cedelins en differentas colurs, inscrit quatter giadas las sequentas cumbinaziuns da pleds):

regenza grischuna

reacziuns grondiusas

romanza gronda

rosa graziusa

ratun garmadi

raclette gustus

Richard Geere

rapid da Gion

recept gratuit

recurs general

reflectur glisch

rassa giuvna

rivalitad groppa

rima garantida

rinforz giavischà

rauba gista

‹rughel› general

renunzia gentila

regal generus

MC: Il pled ha ussa Lucia Plaz-Sonder da Salouf. Ella è era scolasta. Ed ella è per il mument anc en la suprastanza da la Lia Rumantscha. Sch’i na fiss betg stà quest’emna vacanzas da scola sche fiss Lucia Plaz forsa vegnida cun ses scolars e cun sias scolaras qua a Cuira a la festa da 30 onns rg. Ils uffants avessan chantà insaquantas chanzuns e lur vuschs e lur fatschas avessan segir ans legrà e fatg endament che quai èn ils creschids da damaun. Ma forsa fissan tut noss pleds era stads in pau memia bler per ils uffants. Perquai ditg jau: Bel Lucia Plaz che Ti es qua ussa.

20. Lucia Plaz-Sonder: Text manca

 MC: Gion Antoni Bühler, ch’aveva gì avant da quai da 140 onns l’idea da vegnir cun in rumantsch da scrittira unifitgà, era da Domat. Ursin Fetz che vus udis ussa è era da Domat. El è giurist e maina a la HTW a Cuira, sco quai ch’igl ha num uffizialmain, il center per ‹Verwaltungsmanagement›. Ursin Fetz è atgnamain era scolast secundar e docent. A Domat s’engascha el per ch’i dettia là ina scola bilingua rumantsch-tudestga, rumantsch grischun-tudestga sa chapescha.

21. Ursin Fetz: Duas minutas per sa decider per rg

Jau pudess raquintar a Vus duas minutas sur dal rumantsch da Domat; jau pudess raquintar a Vus da las emprimas emprovas cun ina lingua standardisada da Gion Antoni Bühler, numnadamain in da Domat, u da las emprovas plitost popularas, nua che nus da Domat avain improvisà cun ‹telefonstangas›; jau pudess raquintar a Vus che Domat ha tenor dumbraziun dal pievel da l’onn 2000 1497 Rumantschas e Rumantschs ed è cun auters pleds ina da las pli grondas vischnancas rumantschas...

Na. Jau hai decidì da raquintar dal project actual per scolaziun bilingua en scola da Domat. Las instanzas politicas han numnadamain tuttas gia approvà il concept. A partir da l’onn da scola 2013/2014 datti er a Domat ina classa bilingua. Motivai per plaschair parents ed enconuschents a Domat da trametter lur uffants en la classa bilingua. E las duas minutas? Charas dunnas, stimads umens, duas minutas ha la cumissiun preparatorica duvrà per sa decider per la lingua da scrittira: A Domat cun tantas Rumantschas e tants Rumantschs or da tut las valladas: unanim rg. Jau gratulesch!

Chant e cabaret: Sara Francesca Hermann e Benedetto Vigne

Flur sulegl

ella vev’ina flur sulegl

e’na gluva da survantschegl

ella gieva da bain marvegl

cun in pass sco nagin paregl

ella vev’ina flur sulegl

e’na gluva da survantschegl

ella gieva da bain marvegl

cun in pass sco nagin paregl

l’envidada vess zunt gugent

seser giu baiver in café

sper las velas che van el vent

primavaira che vegn puspè

ma la vita va sco la va

tamburin è oz arrivà

empruvà vainsa tuttadi

las chanzuns ed anc bler dapli

mintga melodi’ha ina part che vegn tranteren

mintga melodi’fa ina vieuta che va cunter senn

ella vev’ina flur sulegl

e’na gluva da survantschegl

saja ida da bel mezdi

e turnad’è’lla maina pli

da da da da da da da da....

saja ida da bel mezdi

e turnad’è’lla maina pli

ella vev’ina flur sulegl

e’na gluva da survantschegl

ella gieva da bain marvegl

cun in pass sco nagin paregl

(© benedetto vigne 2004)

MC: Ed ussa han trais umens il pled ch’èn tuts trais disads da discurrer ditg e bain. Ma jau sai ch’els san era far curt qua a la festa da 30 onns rg. Ed els san ch’els ston far curt. L’emprim da quels trais è Adolf Collenberg ch’è istoricher. Il LIR è p.ex. collià fermamain cun ses num. Il LIR è il Lexicon Istoric Retic, ina bellezza e bain pulpida ediziun da dus cudeschs. Il LIR n’avessi forsa betg dà senza Adolf Collenberg, jau na sai betg. Ma tge che jau sai è ch’i n’avess mai dà il LIR sch’i n’avess betg dà il rg.

22. Adolf Collenberg: Betg naschì per murir

Il figl dal pader curius è naschì memia baud – e mort en il desert musterian.

Il pop dal magister da Domat, schendrà en temp da resvegl, ha giudì curta vita, perlaider.

L’Ufferian, apain’a la glisch, è pirì en il spectacul mortal dedaistic renan che veseva murir l’idiom gia senza il ‹de› – ed alur’anc la coinea, interlingua rumantscha! Bastards da la ‹zacra›!

Il figl dal Ferrèr, in bel giuven, naschi a dretg temp, bain nutrì e perdert, vegn stranglà da las mammas che teman il scort maioren.

Igl è da bragir, per betg dir: da fugir.

Anc essan nus qua, anc essan en possa.

Ma damaun èn ovs ed ovaris setgads e la schlatta mor’or avant temp.

Sche nus semper renviain d’unir nossas forzas scrivantas.

Trais schanzas avain nus gì – trais giadas senza fritg – la quarta, trent’onns sin quest mund, è per franc la davosa e sto reussir baud ni tard.

«Ça ira, ça ira!»

MC: Chasper Pult è il segund da quels trais umens valurus che jau hai ditg avant ch’els sajan disads da discurrer ditg e bain. Chasper Pult, activist da cultura, è stà president da la Lia Rumantscha dal 1992 fin il 1996. Gia lura ed era suenter è el stà, ed è anc adina, insatge sco in ambassadur per il rumantsch, betg explicit per il rumantsch grischun, mabain per il rumantsch. Jau hai plaschair ch’el è qua oz tranter nus ed jau sun spanegiada tge ch’el raquinta en connex cun il rg.

23. Chasper Pult: «El retoromànico unido jamàs serà vencido!»

Igl era l’onn 1984, dus onns suenter la stgaffiziun dal rumantsch grischun. La Svizra trametteva ses refusaders dal servetsch militar en praschun. L’iniziativa da Münchenstein vuleva midar quai cun introducir il servetsch civil. Per gudagnar la votaziun aveva Ursla Pedotti da Ftan laschà stampar placats era per rumantsch. En l’entir’Engiadina vesev’ins ina cuntrada alpina da Ferdinand Hodler e sin il placat in grond GEA.

Las trais letras han creà ina vaira confusiun! Quasi nagin enclegeva quels trais bustabs. En la regiun dal SCHI u dal HAI vegniva interpretà il GEA en rg en maniera tuttafatg diversa. Ils ins sa dumandavan, sche quai pudess signifitgar ‹Gruppe für die Einheit der Armee›. Auters tendevan plitost per ‹Gruppierung für die Elimination der Armee›.

En mintga cas n’ha quest emprim placat politic en rg betg pudì persvader ils votants: Cun 64% ha la populaziun svizra refusà l’iniziativa. Dudesch onns pli tard è vegni introducì il servetsch civil adascus, quella giada anc cun in examen da conscienza. Oz basta ina suttascripziun.

La sumeglia è clera ed evidenta: L’introducziun dal servetsch civil en Svizra è stada in act progressiv sco era la creaziun dal rg. Tuts dus intents basegnavan bler temp e pazienza. Ma a la fin gudogna l’intelletg uman. La raschun è qua per la duvrar e per persvader auters per la necessitad da far in pass enavant. Il servetsch civil per ils paucs ch’han fadias da sa confruntar cun violenza ed armas. Il rg per tut ils Rumantschs per render il rumantsch pli present, pli vesaivel e pli tutgabel en la vita da mintgadi.

Turnain anc ina giada en il passà cun dimensiun politica: Il cumbat da liberaziun da las gruppaziuns progressivas en l’America Latina aveva generà in slogan ch’è vegnì enconuschent er tar nus: «El pueblo unido jamàs serà vencido!» («Il pievel unì na vegn mai ad esser surventschì!»).

Damai:

Il rumantsch grischun è consolidà e viv,

el represchenta in spiert progressiv.

Tut las provas d’instrumentalisaziun

N’ans rumpan betg il cugliun!

Nus ans engaschain vinavant cun perseveranza

e na perdain mai e pli mai la speranza:

EL RETOROMÀNICO UNIDO

JAMÀS SERÀ VENCIDO!

MC: Il terz da quels umens valurus è Ciril Berther. El ha midà scantschala en il decurs da sia vita. El na fa betg pli pregias en baselgia, mabain offrescha ussa ‹Organisationsentwicklung und Supervision›. El è in Sursilvan ch’è daventà in uschenumnà Rumantsch da la Bassa. Quests Rumantschs da la Bassa n’han betg uschè bleras muntognas avant il nas e vesan ed audan magari tras quai pli lunsch. Jau hai udì che Ciril Berther haja cumenzà dacurt a far in curs da rg. «Bravo!», vuless jau dir qua.

24. Ciril Berther: Dapli rumantsch cun rg

Noss chaun era gist puspè sa fultschà tut a tremblond sut il banc en tranter mias chommas, cur ch’il tgiern dal bastiment ha dà sia davosa tibada avant ch’arrivar a la fermada finala. Or da l’autpledader udin nus il salid da cumià. En tudestg, franzos, talian, englais e rumantsch: «Nus arrivain en curt a Lucerna, fermada finala. Grazia fitg en num dal chapitani e da l’equipa dal bastiment a vapur Lucerna d’avair fatg part da noss viadi. Nus sperain che vus hajas giudì in per bellas uras e giavischain ina bella saira. Adia ed a revair in’autra giada.»

Igl è ì in mumentin enfin che jau hai realisà ch’il salid era en rumantsch grischun. Ina dunna in tschancun davent da mai di a ses um: «Das isch Romanisch gsi!»

Per ella poi esser stà tuttina, en tge rumantsch ch’il salid è vegnì purschì. E per mai sco Rumantsch en la Bassa èsi en quest mument er mo stà d’impurtanza ch’in per pleds èn sortids en rumantsch or da l’autpledader. Persvadì che l’interpresa lucernaisa da navigaziun n’avess strusch dà adia sin rumantsch, sch’ella avess stuì decider, en tge idiom rumantsch relaschar ils giasts.

Musica: Josias Just

MC: Avant avais Vus udì trais umens – ussa vegnan trais dunnas. Trais dunnas valurusas ladinas. L’emprima è Aita Dermont-Stupan. Ella è in multitalent. Ella dat scola, ella scriva poesias, ella è ina da las redacturas da la Litteratura 31 che vegn preschentada en duas emnas als Dis da litteratura a Domat ed Aita Dermont è era stada pliras stads ad alp. Tge ha tut quai da far cun il rg as dumandais Vus forsa. Tadlai!

25. Aita Dermont-Stupan: Damaun ma das il maun

Avant tschintg onns hai jau gì l’occasiun da translatar in cudesch da scola, in med dal chantun Berna per l’instrucziun d’uman ed ambient. Questa lavur m’ha plaschì fitg bain, perquai che jau hai sentì ch’il rg è fitg vivent ed insumma betg artifizial en la simpla lingua d’uffant.

Il pli gugent translatav’jau las poesias e chanzuns. Quellas na translatav’jau betg al computer, mabain jau las prendeva cun mai cun ir a spass, èn iert u cun far ora cun il fier. Jau las hai translatà fitg libramain. Per part hai jau be duvrà il tema ed hai fatg atgnas poesias. P.ex. tar il tema ‹spazi› vegniva tractà l’orizont cun ina poesia dal tramunt dal sulegl a la mar. Jau hai preferi da descriver il tramunt dal sulegl en las muntognas. Questa poesia less jau gugent recitar per vus.

L’orizont

A l’orizont

finesch’ il mund.

Davos il Champatsch

Svanesch il sulegl.

Adia.

Jau less savair

nua ch’el va.

Sch’il precipizi davos giu

è brutal e main’en

la profunditad?

Damaun

ma das il maun

e vegns cun mai sisum il piz.

Il mund è vast e bel.

Pli e pli bassas

las muntognas

lunsch davent

è l’orizont

radund.

MC: Cura che Annalea Stuppan è naschida, era il rg gia qua. Sper il jauer ch’è la lingua materna dad Annalea Stuppan, sper il vallader ch’ella ha emprendì en scola en Val Müstair e sper il puter cun il qual ella ha fatg emprimas experientschas al Liceum a Zuoz. Annalea Stuppan vegn scolasta e fa per il mument in praticum en ina scola putera. Ella dat era curs da vallader e da rg. Ed ella m’ha scrit: «Jau sun per rg en scola perquai che quai facilitass bler.» Qua poss jau be dir: «Quai crai jau!»

26. Annalea Stuppan: Jau ed il rg

Jau t’hai vis l’emprima giada en secundara. Jau hai guardà, observà, ina giada pli critic, tschella giada senza badar, ma adina da lunsch.

En il gimnasi na t’hai jau betg vis uschè bler, mintgatant ina giada in pau, ma betg bler. Pli tgunsch privat ina u tschella giada. Alura es vegnì en la politica tar nus ed jau t’hai l’emprima giada preschentà a mia famiglia e dumandà: «Chai dschauat, tegnauat dad el?» Malsegira da lur resposta, er sche mi’opiniun era fatga, ma…

Nona m’ha ditg: «Ma schi be dai! Jau nu stüdjess lönch. Sun adüna stat per ischè alch, ma oramai nu d’era quai mes temp, jau nu sto pü viver cun quai, ma jau fess, scha füss juvna.»

Mes bab ha ditg l’emprim: «Ma jau nu sa amo precis, i va amo ün temp fin pro las votumaziuns.»

Suenter il gimnasi sun jau ida a l’ETH. Là na t’hai jau mai vis e na t’hai betg manchentà! Gea, cun collegas sursilvanas stoss adina midar sin tudestg, perquai ch’i na m’enclegian betg, para... Avess jau be schon savì dapli da tai! Forsa che…

Alura l’universitad, là essan nus propi vegnids ad ans enconuscher, a tschantschar, ad ans tutgar ed a collavurar. Ti m’es vegnì collega, ami, amant, partenari, consort…

Uss a la Scol’auta da pedagogia lavurainsa anc adina ensemen, era sche jau stoss er lavurar bler cun tes fragliuns u parents u tge ch’igl èn. Jau dun curs a la SAP cun tai, en Engiadin’e Val Müstair per vallader ed en la scola da Zuoz en il praticum per puter.

Jau sper da ta pudair avair anc ditg sper mai e la vita senza tai na vi e na poss jau betg m’imaginar. Grazia per quai.

En sasez sun jau in uffant d’in sistem da coexistenza – ina coexistenza betg scritta – ma fatga! Sche quel sistem da coexistenza funcziuna en questa maniera, sper jau ch’i dettia anc blers amaturs, sco jau!

MC: La proxima chandaila che Andrea Könz envida qua davant è la 27avla, per il 27avel pled da duas minutas. E quest pled fa ella gist sezza. Sche jau avess in’agentura da rating sche ad Andrea Könz dess jau in ‹triple A›. Trais giadas A. Ella è a-potecra, ella è a-strologa ed ella è ina a-matura da linguas, era da la lingua rumantscha ch’ella ha emprendì. Ella è s’engaschada fitg per il rg en Val Müstair. En Val Müstair è dal reminent vegnì fatg la festa d’anniversari per 20 onns rg. Tar lezza festa avevi dà in ingiant, in’aucziun. Cun in maletg dad Esther Schena. Bernard Cathomas aveva ingiantà quell’ovra d’art per RTR. Ed Andrea Könz ha sa laschà inspirar per ses pled da questa ovra d’art.

27. Andrea Könz: Bitschar il monster

Jau vuless as preschentar mes cumpogn, il MONSTRUM ANTSCH GRISCHUN.

El è vegnì stgaffì da l’artista jaura Esther Schena per la festa da 20 onns rumantsch grischun, quella giada en Val Müstair.

Guardai, quant ferm ch’el stat sin ses dus peuns.

Però el tschegna si per nus per dir: «Nu laivat gnir a far festa cun mai? Ma laschaivat be sulet? Vais forsa dafatta temma da mai?»

Tge è atgnamain in monstrum u in monster? Tenor la significaziun dal pled è quai in segn d’admoniziun u in segn miraculus. In segn che vul dir insatge a nus e che n’ans lascha betg fraids.

Ils monsters sa chattan en las tarablas u paraulas ed en las istorgias d’uffants. I dat buns e nauschs.

Per il rg ma vegn endament in monster sumegliant a quel en la paraula franzosa ‹La belle et la bête› u er la rauna en ‹Der Froschkönig›.

Il rg ha per blers e bleras da lingua rumantscha insatge d’in monster cun in vestgi che fa tema, in’apparientscha ch’impedescha tgi che s’inamurescha… Ma co èsi en questas tarablas u paraulas? Questas dunnas han il curaschi da dar in bitsch a la bête, respectivamain a la rauna – e tge che capita alura savais vus tuts!

Mes giavisch d’anniversari per oz: ch’il MONSTRUM ANTSCH GRISCHUN possia festegiar ses 40avel anniversari e che fin là al han bitschà ina pluna uffants curaschus e che l’artista sa alura picturar in nov purtret cun ina bella princessa ed in bel prinzi sco segn che nus Rumantschas e Rumantschs avain finalmain chapì che quest monster è in bel ed in bun!

Chant e cabaret: Sara Francesca Hermann e Benedetto Vigne

Siemi Rumantschia

feglias giu sin plaun

ed il tschiel è grisch

l’aura da malsaun

e d’enviern la glisch

jau vess bain pli chaud

cu’l sulegl da mezdi

siemi california

o turna’l mai na pli?

aud oz ils zains

els din da ma fermar

e giu ’n schanuglias jau vom

e pretend dad urar

ti sas els han gugent il fraid

e pregian mintgadi

siemi rumantschia

o turna’l mai na pli?

feglias giu sin plaun

ed il tschiel è grisch

l’aura da malsaun

e d’enviern la glisch

senza far chalenders

giessa bel e bi

siemi rumantschia

o turna’l mai na pli?

(tenor John & Michelle Philips)

MC: Ed ussa tar las davosas trais da las 30 persunas. Ellas tutgan tar la generaziun giuvna. E da quella generaziun giuvna savain nus – ch’essan in pau pli vegls – emprender bler. P.ex. co pratitgar a moda virtuusa ed engaschada il «sowohl als auch» puncto rg ed idioms. L’emprim tar Silvana Derungs. Ella lavura sco redactura a la Ringstrasse 34 a Cuira. Là nua che l’Institut dal Dicziunari Rumantsch Grischun è da chasa, il DRG. Quai n’è betg quel dal rg, quai è quel dals fascichels e da las stgatlas cun ils stgazis. Jau na sai betg, ma forsa che Silvana Derungs ha era guardà en las stgatlas cun ils stgazis per ses pled per 30 onns rg.

28. Silvana Derungs: Mintgin ha ses burdi

Jau ves il rumantsch grischun mintga di al plaz da lavur. Jau al ves. Scrit vi da l’isch dal biro. Igl ha dentant anc in «Dicziunari» davanttiers. E quest ‹Dicziunari Rumantsch Grischun› ha da far nagut cun rumantsch grischun. Atgnamain. Il num procura schon per irritaziuns. P.ex. sch’ins inscuntra persunas ch’ins enconuscha, in pau, ed ins vegn lura en quests discurs che cumenzan cun «Ditg betg vis. Co vai? Nua stas?» e... insacura vegn lura era la dumonda: «Nua lavuras ti?» Duai jau dir mo DRG u dir dapli? Il bler respund jau: «Jau lavur a Cuira tar il Dicziunari Rumantsch Grischun.» E lura datti per il pli ina da las suandantas reacziuns:

Nr. 1: «Aa.» E nagut pli. Lura na sai jau betg, sche quest «Aa» pretenda dapli infurmaziuns. Sche jau hai il sentiment che l’auter na gughegia betg propi da dumandar, vegn jau directamain cun l’explicaziun davart vocabularis naziunals, la rimnada dal stgazi da pleds d’idioms e cultura, ed uschia vinavant.

Reacziun nr. 2: «Ahaaa.» E suenter ina curta pausa mintgatant: «Lura has ti da far cun la Lia Rumantscha?» Sa zuppa ussa qua ina reproscha davostiers? Cunter il rumantsch grischun?

Reacziun nr. 3: «Ah schia.» Mo gia la successiun da suns «R-G» ha dà alarm ed il visavi resta sceptic malgrà mias emprovas da declerar quai cun ils vocabularis naziunals, la rimnada dal stgazi da pleds dal rumantsch dal Grischun, dad idioms e cultura, ed uschia vinavant.

Mintgin ha ses burdi – er il DRG. Tuttina: pli gugent uschia – entras il rg en il num DRG – avair in tema per vegnir en il discurs. Sch’i avessan da lezzas uras – avant ca. 100 onns – suandà l’exempel da la Svizra tudestga e decidì da numnar il DRG ‹idioticon rumantsch›, lura stess jau qua sc’in idiot.

MC: Ed uss tar David Truttmann. El è schurnalist ed el è da Müstair. Ed a Müstair para la ‹regla da la resonanza› da funcziunar spezialmain bain. La regla da la resonanza è la suandanta: Insatgi patratga insatge, ed insatgi auter senta quai e patratga vi dal medem. Forsa è quai stà uschia en Val Müstair avant passa 5 onns cun l’introducziun dal rg en scola, forsa è quai stà uschia ils davos mais en Val Müstair cun la reintroducziun dal vallader en scola. Franc e segir èsi stà uschia cun il maletg dad Esther Schena ch’ha inspirà Andrea Könz gist avant. Era David Truttmann ha pensà vi da quest maletg. Ma Vus enconuschais la creativitad en connex cun la libertad. Duas persunas èn libras da far il medem e tuttina fan ellas – sch’ins las lascha far – insatge totalmain different. David Truttmann.

29. David Truttmann: Text manca

MC: Barbla Etter è la davosa. En l’evangeli tenor Matteus hai num: «Uschia vegnan ils davos ad esser ils emprims». Barbla Etter è franc l’emprima che fa ina lavur da dissertaziun sur da facturs sociolinguistics en connex cun fusiuns communalas al cunfin linguistic. Schebain era il rg gioga qua ina rolla na sai jau betg. Jau sai sulettamain ch’ella è per il mument savens en Surselva en connex cun las sairas d’infurmaziun sur da la fusiun Glion+. Ella n’è dal reminent betg mo ina che scriva rg, ella discurra era currentamain rg. Ed jau sun segira che blers en Surselva din: Quest rumantsch ladin che Barbla Etter discurra, quel chapin nus ussa propi bain.

30. Barbla Etter: Retroromantic

Annina ed jau essan stadas ensemen diversas giadas en viadi e nus discurrin sa chapescha adina rumantsch. Sin in viadi tras l’Australia avain entupà Ada. Ella è da Berlin e n’aveva anc mai udì insatge da questa lingua. Nus avain declerà curt e bain che nus discurrian ‹Rätoromanisch›, ma insaco ha ella gì in pau fadia cun quest term ed il proxim Svizzer che nus avain entupà, dumonda ella: «Sprichst du auch RETROROMANTISCH»?

Quel ha fatg vaira egliuns! E nus risadas!

Dapi là discurrin nus damai mo pli retroromantic.

Il rumantsch duai pia esser romantic! U n’avais vus forsa anc betg badà quai? Jau ma dumond mintgatant schont era, quant romantic ch’il rumantsch è, surtut quant romantics ch’ils Rumantschs èn. Gist ultimamain vulev’jau translatar pleds sco ‹einfühlsam›, ‹liebevoll› u ‹zärtlich›. Ma oha, uschè spert na ma vulevan quels pleds betg vegnir endament. E pertge? Forsa n’èn ils Rumantschs tuttina betg uschè romantics?

Jau sun alura ma dumandada, sche il rumantsch e surtut il rumantsch grischun fiss in um – fiss el in um romantic? U in um da siemi?

Cun ses 30 onns è el anc giuven e knackig, ma tuttina ha el gia ina tscherta experientscha da vita e n’è betg pli verd davos las ureglias. El ha gia emprais a communitgar ed ha in grond stgazi da pleds – betg sco tscherts umens che na vegnan strusch ora cun il marmugn, surtut sch’i va per discurrer da sentiments. El sa avair gugent insatgi, amar, bitschergnar e gnochergnar, esser attentiv, affectus, amicabel, amiaivel ed amuraivel.

Il rumantsch grischun correspunda pia en blers grads ad in um da siemi: communicativ e romantic, forsa in pau retro, ma tuttina romantic – pia in VIVA sin il RETROROMANTIC.

Musica: Josias Just

Finiziun da Maria Cadruvi

30 chandailas èn uss envidadas per la festa da 30 onns rg.

Grazia fitg a las 15 dunnas ed als 15 umens ch’han delectà nus cun lur pleds da duas minutas.

Grazia fitg a Josias Just ch’ans ha laschà sentir ch’i dat linguas che na dovran gnanca pleds betg.

E grazia fitg a Sara Francesca Hermann e Benedetto Vigne ch’els han chantà e cabarettà in program extra per questa festa.

Ma laschai anc numnar ils sponsurs da questa festa. Quai èn:

La Banca chantunala grischuna

Vroni Schmid-Bruppacher ch’è oz qua cun nus

La Quarta Lingua

E pliras persunas privatas che na mettan betg pais sin il fatg da vegnir numnadas.

Ed il palpiri mellen per las cartas en la stgatla melna lez hai jau survegnì gratuitamain da Gaudenz Spescha en sia stampa a Glion.

Jau hai dal rest scrit sin mia carta melna sin la dumonda tge ch’il rg saja tenor mai: «In artg s. Martin. El cuntegna tut las colurs dals idioms.» Dai era Vus ina carta melna a la Lia Rumantscha avant che ir a chasa e bittai Vossa carta en la stgatla.

Ed ussa vuless jau surdar simbolicamain questa stgatla cun cartas melnas – betg cotschnas – ad Urs Cadruvi, secretari da la Lia Rumantscha.

In giast spetgain nus anc a la festa. La presidenta da la Regenza grischuna. Ella n’è betg anc qua. Perquai giain nus ussa tar l’aperitiv là ora. Vus tuts essas envidads. Envidads da far in VIVA sin il rg. Ch’el vivia anc ditg – e che nus Rumantschas e Rumantschs vivian bain cun el! Cun el e cun tut noss idioms.

Vus enconuschais la paraula da la Rosaspina. Dornröschen. En questa paraula vai era per ina festa d’anniversari. E là vegn ina da las dunnas sabias propi a pled pir vers la fin da la festa. Igl è quella dunna sabia che sa dar la vieuta e midar in nausch giavisch en in giavisch positiv, in che dovra simplamain in pau temp. En la paraula na sto Rosaspina betg murir, sco giavischà dad in’autra dunna sabia, mabain mo durmir e spetgar – 100 onns. En l’istorgia da success dal rg na dovri speranza betg gist tanta pazienza. Forsa sa Barbara Janom Steiner, la presidenta da la Regenza grischuna, sco dunna sabia, era dar in stausch positiv al rg – cunzunt là nua ch’i dat per il mument anc bloccadas. Jau hai grond plaschair d’astgar dar il pled ussa a Barbara Janom Steiner.

Barbara Janom Steiner: Grazia al rg tants texts rumantschs sco anc mai

Stimadas damas, stimads signurs

Gugent hai jau acceptà la dumonda da purtar, sco presidenta da la Regenza, in curt salid en occasiun da la festa ‹30 onns rumantsch grischun›.

‹Curt e bun› – tenor il motto dals referats curts dad oz vuless er jau tegnair curt mes pled e ma limitar ad in pèr ‹impissamaints› (patratgs) davart la noziun da la ‹relativitad›:

1. Sch’ins conguala cun il numer da texts tudestgs che vegnan producids mintgadi, na merita la producziun da texts rumantschs gnanca da vegnir menziunada…

2. Sch’ins conguala cun la tradiziun da tschientaners da las autras linguas da scrittira, èn 30 onns rumantsch grischun pauc dapli ch’in ‹principi› (cumenzament)…

3. Perquai ch’il perpendicul batta adina ‹darcheu› (puspè) en direcziun dals idioms, pudess ins avair l’impressiun ch’il rumantsch grischun na sa movia betg...

Quai che para a prima vista relativamain pauc…

…è en realitad relativamain bler:

1. La producziun da texts rumantschs n’è mai stada, durant tut l’istorgia dal rumantsch, uschè gronda sco oz. La preschientscha dal rumantsch è – er grazia al rumantsch grischun – en blers secturs surprendentamain vasta e multifara.

2. A las linguistas ed als linguists dal rumantsch grischun stuain nus exprimer in grond laud, ch’igl è reussì ad ellas ed els en 30 onns da realisar chaussas che parevan quasi d’esser impussiblas en uschè in curt temp. Il rumantsch grischun funcziuna linguisticamain, vegn encletg e vegn applitgà mintga di da bleras instituziuns e sin differents nivels statals. Curt e bun: Il rumantsch grischun viva!

E per finir:

3. Perquai ch’il perpendicul batta adina ‹darcheu› (puspè) en direcziun dals idioms, pudess ins avair l’impressiun ch’il rumantsch grischun na sa movia betg...

Vus vesais: Tut è relativ, er areguard il rumantsch grischun.

Stimadas damas, stimads signurs

Sche Talians discurran cun Talians, lura discurran els talian;

sche Tudestgs discurran cun Tudestgs, lura discurran els tudestg;

sche Rumantschs discurran cun Rumantschs, lura discurran els dal rumantsch – eventualmain ‹dafatta› (schizunt) en tudestg.

La percepziun da dadora da la Rumantschia è caracterisada malavita bler memia savens da chavazzins sco ‹dispita davart la lingua›, ‹dispita davart la lingua da scola› u ‹dispita davart meds d’instrucziun›. A mes avis stuess questa percepziun da dadora vegnir curregida uschè svelt sco pussibel, avant che l’image dal rumantsch patescha in donn persistent.

Nus ans vulain laschar guidar da la mira cuminaivla da tut las Rumantschas e da tut ils Rumantschs. Questa finamira stuess esser ch’il rumantsch vegn duvrà uschè bler sco pussibel. Per cuntanscher quest intent cuminaivel è il rumantsch grischun in instrument fitg prezius. Dispitas, savens da pitschen spiert, n’ans mainan segiramain betg enavant, quai fan be l’agir ed il dretg engaschament.

Sco exempel vuless jau menziunar il teater Origen che resplenda in grond spiert avert, e che dat er al rumantsch ina plattafurma degna. La Rumantschia ha dapi l’onn 2006 in teater – e tge per in: ina fortezza, ina bastiun!

Dumandadas n’èn betg ideologias, ma acziuns.

En quest senn giavisch jau a la festa dad oz ch’ella dettia il curaschi da cuntinuar sin la via instradada cun pass relativamain pitschens – ch’èn en realitad pass relativamain gronds – ed engraziel a las preschentas ed als preschents per lur engaschament a favur da la lingua rumantscha.

Grazia fitg per Vossa attenziun!

Fin

Indicaziuns bibliograficas

30 onns rumantsch grischun. In program da festa cun chant, cabaret e musica e cun 30 persunas che preschentan in text da max. 2 minutas. Sonda, ils 20 d’october 2012, Cuira, en l’aula da la Scola chantunala Plessur. Organisaziun: Uniun Rumantsch Grischun (URG); moderaziun: Maria Cadruvi (MC). [I vegnan publitgads qua ils texts da las persunas ch’han dà il consentiment latiers]. Tut ils dretgs d’autur(a) / chasa editura resalvads. Ediziun epub: www.chattà.ch (2012).